Hem kirke

Hem kirke er en langkirke i stein i Lardal i Larvik kommune, Vestfold. Dateringen av kirken er tvetydig. Den dateres gjerne til 1392, fordi et gammelt dokument som var avskrevet i kirkens kallsbok i 1847, henviser til at biskop Eystein Aslaksson i 1392 ga tillatelse til å bygge en kirke i Hem. Kirken feiret derfor 600-årsjubileum i 1992. På den annen side har kirken en form og en byggestil som vanligvis forbindes med siste halvdel av 1100-tallet eller begynnelsen av 1200-tallet: en rektangulær langkirke av murt stein med et smalere, rektangulært kor. Altertavla er en tekstbasert katekismetavle fra den første tiden etter reformasjonen, med nattverdens innstiftelseseord. Etter reformasjonen var man usikre på bilder i kirkene, og altertavler med tekst var de første dekorasjonene som ble tatt i bruk. Dette er den eneste katekismetavlen som fortsatt er i bruk i Vestfold. Kirken ble restaurert i 1931. Referanser Eksterne lenker (no) «Hem kirke». Kirkesøk. Den norske kirke. Vestfolds vakre middelalderkirker (PDF-bok) (no) «Hem kirke». Kulturminnesøk. Riksantikvaren – Direktoratet for kulturminneforvaltning.